Λουκάς Κατσαρός

Βιογραφία

Ο Λουκάς Κατσαρός είναι καθηγητής Δασικής Βοτανικής στο Τμήμα Δασοπονίας του ΤΕΙ Λάρισας. Γεννήθηκε στη Λάρισα όπου και διαμένει μόνιμα και είναι παντρεμένος με την συμβολαιογράφο Βάσω Τσικαρδώνη με την οποία έχει αποκτήσει δύο παιδιά.

Σπουδές

Είναι πτυχιούχος του Τμήματος Δασολογίας της Γεωπονικής και Δασολογικής Σχολής του Αριστοτελείου Πανεπιστήμιου Θεσσαλονίκης και κάτοχος μεταπτυχιακού τίτλου σπουδών στον τομέα της Οικονομικής Βοτανικής και Διαχείρισης Περιβάλλοντος. Από το 1991 έχει αναγορευθεί διδάκτωρ της Σχολής Δασολογίας και Φυσικού Περιβάλλοντος του Πανεπιστημίου Θεσσαλονίκης.

Επαγγελματική σταδιοδρομία

Ξεκίνησε την επαγγελματική του σταδιοδρομία από τον ιδιωτικό τομέα ως στέλεχος επιχειρήσεων, ενώ από το 1980 άρχισε την ακαδημαϊκή του σταδιοδρομία εντασσόμενος στο διδακτικό προσωπικό του Τμήματος Δασοπονίας του ΤΕΙ Λάρισας, όπου σήμερα κατέχει την βαθμίδα του τακτικού καθηγητή.

Συγγραφικό-ερευνητικό έργο

Στο πλαίσιο των επιστημονικών ενδιαφερόντων, των διδακτικών του καθηκόντων αλλά και του έντονου ενδιαφέροντός του για το φυσικό περιβάλλον,  έχει αναπτύξει πλούσιο ερευνητικό έργο, έχει δημοσιεύσει  πλήθος επιστημονικών εργασιών  και έχει συντάξει μελέτες και συγγράμματα πάνω σε θέματα δασικής πολιτικής και διαχείρισης περιβάλλοντος.

Πολιτική

Παράλληλα με το ακαδημαϊκό του έργο ανέπτυξε έντονη συνδικαλιστική και πολιτική δράση. Υπήρξε ιδρυτικό στέλεχος του συνδικαλιστικού Κινήματος των καθηγητών των ΤΕΙ και Πρόεδρος της Πανελλήνιας ΔΑΚΕ  ΤΕΙ Λάρισας . Ήταν, επί σειρά ετών, Πολιτικό Στέλεχος της Ν.Δ και  εκλεγμένο μέλος της Κ.Ε  ενώ διετέλεσε  και αναπληρωτής γραμματέας Τοπικής Αυτοδιοίκησης του κόμματος.
Το 1990 ανέλαβε τη θέση του Νομάρχη Κοζάνης όπου για μια τριετία ανέπτυξε πολυσχιδή δράση δίνοντας ιδιαίτερη βαρύτητα στην  ανάπτυξη υποδομών  στο νομό και στην αντιμετώπιση κρίσιμων προβλημάτων του περιβάλλοντος.

Τοπική Αυτοδιοίκηση Β’ βαθμού–Νομαρχιακή Αυτοδιοίκηση

Το 1998 κατήλθε στις εκλογές για την τοπική Αυτοδιοίκηση Β’ βαθμού, ως υποψήφιος Νομάρχης του νομού Λάρισας, επικεφαλής της παράταξης «Δυναμική Ανασυγκρότηση» την οποία στήριξαν η ΝΔ και η ΠΟΛΑΝ. 
Τιμήθηκε με την ψήφο του 46,40% των πολιτών του νομού - το υψηλότερο ποσοστό που είχε λάβει υποψήφιος στηριζόμενος από τη ΝΔ μέχρι τότε σε νομαρχιακές εκλογές του νομού Λάρισας - και υπηρέτησε τα συμφέροντα του νομού για μια τετραετία 1998-2002 ως επικεφαλής της μείζονος αντιπολίτευσης στο Νομαρχιακό Συμβούλιο Λάρισας. 
Το 2002 οι πολίτες του νομού τον εξέλεξαν Νομάρχη Λάρισας  με ποσοστό 52,50% στο Β’ γύρο των νομαρχιακών εκλογών ενώ το 2006 τον επανεξέλεξαν Νομάρχη Λάρισας, από την πρώτη Κυριακή,  με ποσοστό  49,61% έναντι  35,20% του δεύτερου συνδυασμού.
Από το 2007 μέχρι και το 2010 μετείχε στο Δ.Σ της Ένωσης Νομαρχιακών Αυτοδιοικήσεων Ελλάδος (ΕΝΑΕ) της οποίας ήταν εκλεγμένος Γενικός Γραμματέας, Πρόεδρος των Επιτροπών Αγροτικής πολιτικής και Παιδείας  και παράλληλα εκδότης  του περιοδικού της,  “Ελληνική Νομαρχία”.

Έργο

Ως Νομάρχης Λάρισας έδωσε έμφαση στην ανάπτυξη υποδομών στο νομό, στη στήριξη της τοπικής οικονομίας, στον εκσυγχρονισμό της διοίκησης, στην προστασία του φυσικού περιβάλλοντος, στη στήριξη των ασθενών κοινωνικών ομάδων, στην ανάδειξη της παράδοσης και της πολιτισμικής κληρονομιάς, στην τουριστική προβολή του νομού.
Παράλληλα εργάστηκε από κοινού με τους υπόλοιπους νομάρχες και την  ΕΝΑΕ για την προώθηση του Β’ βαθμού τοπικής αυτοδιοίκησης και την  ενίσχυση του ρόλου των Νομαρχιών μέσα στο διοικητικό πλαίσιο του ελληνικού κράτους με  την ανάληψη περισσοτέρων αρμοδιοτήτων  από τις Νομαρχιακές Αυτοδιοικήσεις, την αναβάθμιση των υπηρεσιών τους προς τους πολίτες, την αποτελεσματικότερη λειτουργία τους προς όφελος των τοπικών κοινωνιών και του κράτους.